**Менің мамандығым – менің мақтанышым**

 Эссе

 Мен таңдаған мамандық – мені өсірген әкемнің қанымен, мені туған анамның ақ сүтімен бойыма дарыған қабілет. Неге? Мүмкін менің әкем ұстаз болғандықтан солай болуы мүмкін бе? Жоқ, әрине. Ұстаз болу ұғымы әлімсақтан ұрпағын тәрбиелеп, ата-бабадан аманат етілген өмір салтын, тілі мен дінін, отбасылық құндылығын артына аманат ететін әр адамның болашақ алдындағы басты міндеті. Өз баласына ұстаздық етіп, жетелеп өсіретін, оң мен солды, дұрыс пен бұрысты танытатын ата-ана бала үшін ең бірінші ұстаз... Бұл тұрғыда жер басып жүрген әрбір саналы адам, тіпті құс екеш құс та жетекші.

 Ал ардақты әкем мені өз баласын ғана емес, елдің баласын тәрбиелеуге міндеттеп, маған «ұстаз» атты ұғымы ұлық, жауапкершілігі зор жүкті артып кетті. Осы салада 23 жылдан бері қызмет етіп келемін. Алғаш мектеп қабырғасына кірген сәттен ұлы Абайдың «Ұстаздық еткен жалықпас, үйретуден балаға...» деген сөзін өмірлік ұстаным етіп алдым.

Елбасымыз Н.Ә.Назарбаев «Еліміздің ертеңі бүгінгі жас ұрпақтың тағдыры ұстаздың қолында»деп атап көрсеткендей, ұрпақ тағдыры үшін жауап беру ұстаз атаулыға үлкен салмақ салды. Білім кілті ұлағат иелерінің кең пейілді жарқын бейнесі мен білімдарлығы арқылы шәкірт санасына қалары сөзсіз.

Бүгінгі  жаһандану кезінде, ақпараттық ағым қарқынды дамып жатқан  заманда  жаңа технологияларды қолданып,  жаңаша  еңбек ету, жаңа заман адамының жаңаша тұлғасын қалыптастыру – менің маман ретіндегі беталысым..

 Баланы оқыту үшін алдымен тәртіпке шақыру ләзім. «Тәрбиесіз берілген білім -- адамзаттың қас жауы» деген ғұламалардың ұлағатты сөзін бәріміз білеміз. Сондықтан алған білім мен дағдыны, үйренген сөзі мен бойына бекіткен ақылын болашақта оқушыларымыз ізгі істермен жақсылыққа, адамның адамгершілік жолындағы қызметтеріне жұмсауы керек. Осы тұрғыда тағы да Абайды үлгі етеміз. Абай өзінің қара сөзінде ақыл, қайрат, жүректің тартысын зерделей келіп, билікті жүрекке беруі – мейірімділік пен саналалықтың көрінісінен туындағанын көреміз. Мен оқушы бойында тәрбиенің сапалы түрде орнығып қалыптасуын дәл осы жүрек арқылы жеткізуді жөн деп санаймын. Қазіргі заманауи оқыту жағдайында да бас пен қол және жүректі қатар ұсыну арқылы бала көңіліне жол табу теориясы енгізілді емес пе? Қазір балаларымыз әлеуметтік желіге тәуелді. Олар ата-ана мейрімінен гөрі, қолындағы гадежітінің қолдауын қажетсінеді. Бұл әрине, өткінші... алайда , әлемді бір ғана терезеден көретін, сен айтатын жаңалықтар жаңалық болып саналмайтын бүгінгі ұрпаққа қандай көмек керек?

 Youtube каналынан белгілі каббалистің репортажын тыңдадым. Ол танымал ғалым Михаэл Лайтман. «Біз мектепте адам жасап шығаруымыз қажет, жай ғана механизм емес... Мектеп адамды тікелей сөйлесу арқылы, әңгімелесу арқылы дамытуы керек. Ол баланы креативтілікке, шығармашылыққа, жасампаздыққа, өзгеруге итермелеуі тиіс....» дейді. Әрине, біздің басты бағытымыз да осы. Қазақстанның болашақ іргетасын қалайтын, ел мен жерді әлемдік деңгейде көсегесін көгертетін елдің иесін тәрбиелеу және жетілдіру. Олар әлеммен терезесі тең түсетін елдің озық ойлы, білімді және саналы азаматы болуы қажет.

Мектептегі тәрбие жұмысының ұйымдастырылуы ең алдымен, балаға етене жақын, бала болашағын өзінің көкірек көзімен көре алатын, бала психологиясындағы ерекшеліктерді байқайтын және оның қабілеті мен жас ерекшелігін сәйкестендіре алатын педагогтармен нәтижелі болуын ескеремін. Өзімнің жас маман болуыма қарамастан, әлемдік педагогикалық инновацияларды көбірек іздеймін және мектеп тәжірибесінде өз ортама лайықтап қолдануды қарастырамын. Осы бағытта ең алдымен халықтық педагогикадан қажетімді тапсам, екіншіден қазақтың белгілі реформаторлары А.Байтұрсынов, М.Жұмабаевтардың педагогикалық еңбектерінен сусындаймын. М.Жұмабаевтың бір ғана «бесікке бөлеу» туралы теориясы баланың мың мектеп бере алмайтын тәрбиесінің түйінін айтады. Ол үшін мектептің ата-анамен, оның үйдегі тал бесігіндегі тәрбие үрдісімен тікелей байланыста болуымызды қажет етеді. Сонымен мектеп, оқушы, ата-ана үштігі менің және әріптестерімнің кәсіби өрлеуінің негізгі түпқазығы.

Ал, әлемнің білім жүйесі мықты дамыған мемлекеттерінің тәжрибелерін үйрену арқылы, оқушыларымыздың ғаламдық аренаға шығуын қамтамасыз етеміз. Францияның еркіндікке тәрбиелеу туралы теориясы тәрбиелеудің кең таралған концепциясы болып есептеледі. Осы қағидат біздің ұлттық менталитетімізге, болмысымызға сай келе ме? Еркіндік деген сөз – сөз еркіндігі, ой еркіндігі, жүріс-тұрыстың еркіндігі. Бұл қағидатты ұстансақ, қазақтың «қызға қырық үйден тыю», «әке тұрып ұл сөйлегеннен без, ана тұрып қыз сөйлегеннен без» деген аталы сөздерімізді ұмытуға міндеттіміз. Осы тұрғыдан қарағанда, кейде өз мамандығымның сан қырлы қарама-қайшылықтарына тап боламын. «Келісіп пішкен тон келте болмас»деген қанатты сөзді басшылыққа алып, өз ұжымыммен, басқа мекмелердегі әріптестеріммен ақылдасып, әр істің оңтайлы шешімін тауып отырамыз.

 **«**[Ұстаз](https://www.zharar.com/xfsearch/%D2%B1%D1%81%D1%82%D0%B0%D0%B7)… жаратылысынан өзіне айтылғанның бәрін жете түсінген, көрген, естіген және аңғарған нәрселердің бәрін жадында жақсы сақтайтын, ешнәрсені ұмытпайтын… алғыр да аңғарымпаз [ақыл](https://www.zharar.com/f/cat%3D99/n.xfsearch%3D%D0%90%D2%9B%D1%8B%D0%BB) иесі…, мейлінше шешен, [өнер](https://www.zharar.com/f/cat%3D99/n.xfsearch%3D%D3%A9%D0%BD%D0%B5%D1%80)-білімге құштар, аса қанағатшыл жаны асқақ және ар-намысын ардақтайтын, жақындарына да, жат адамдарына да әділ…, жұрттың бәріне… жақсылық пен ізгілік көрсетіп…қорқыныш пен жасқану дегенді білмейтін батыл, ержүрек болуы керек» дедйі ұлы ойшыл Әбу Насыр Әл-Фараби.

 Жақсы істің маманы болу, бұл – өзің ғана жүру, өз білгеніңді ғана істеу емес, өзгелермен бірге әріптестік қарым-қатынаста болып, бір мақсат жолында бір бүтін команда болып алға жылжу.

«Жылдам жүргің келсе –жалғыз жүр, ал алысқа жүргің келсе – көппен жүр» деген аталы сөзді ұстанып, болашақ ұрпақты әлеуеті мықты, құндылықтарды құрметтей алатын, өзінің елі мен ұлтына адал перзент етіп тәрбиелеуде еңбек етемін. «Ұстаз» деген даналарымыз құрмет тұтқан атқа лайықты болу үшін өзімді де кәсіби тұрғыдан жетілдіріп келемін...

**Түркістан облысы, Сайрам ауданы**

**№64 Ш.Рашидов жалпы орта мектебінің**

**қазақ тілі мен әдебиеті пәні мұғалімі**

 **Жалгасова Айгул Жулмахановна**